 NA RICHARD MUNGUTI MSHUKIWA mkuu katika kashfa ya wizi wa Sh791 milioni iliyokumba shirika la Huduma ya Vijana kwa Taifa (NYS) Josephine Kabura, amepatikana na kesi ya kujibu huku aliyekuwa Katibu wa Wizara ya Ugatuzi Richard Mangiti akiachiliwa huru. Kabura aliamriwa ajitetee na hakimu mkuu wa Mahakama ya Milimani Bi Wendy Micheni aliyesema mshtakiwa huyo alijinyakulia Sh791 milioni kutoka benki ya Family tawi la KTDA. “Baada ya kutathmini ushahidi uliotolewa na mashahidi 41, nimebaini kwamba ulitoa jumla ya Sh791 milioni kutoka kwa benki ya Family,” alisema Bi Micheni. Mshtakiwa huyo alilengwa na ushahidi wote uliotolewa mbele ya Bi Micheni. Mahakama ilisema pesa zililipwa katika akaunti tatu za Kabura zilizoko katika benki hiyo ya FBL. Mbali na Bi Kabura, washtakiwa wengine walioagizwa wajitetee ni pamoja na Jane Wangechi na Titus Livondo. Mahakama ilisema Bi Kabura aliondoa pesa hizo mara 25 kutoka benki ya Family. Mbali na Bw Mangiti, wengine walioachiliwa ni pamoja na aliyekuwa Mkurugenzi wa NYS Nelson Githinji na mfanyabiashara Ben Gethi. Katika uamuzi wake, Bi Micheni alishangaa sababu ya Gavana wa Kirinyaga Bi Anne Waiguru kutofika mbele ya korti kutoa ushahidi katika kesi hiyo iliyoendelea kwa miaka minane. Bi Waiguru alitarajiwa kutoa ushahidi katika kesi hiyo lakini hakufaulu kuutoa ushahidi wenyewe. Bi Waiguru, ambaye ni mwenyekiti wa Baraza la Magavana nchini (CoG), ndiye alikuwa Waziri wa Ugatuzi pesa hizo zilipotoweka NYS. Wakati mmoja, Gavana huyo alifika kortini kutoa ushahidi lakini aliondoka ikisemekana alikuwa na majukumu mengine. “Mahakama iliahirisha kesi hii mara kadhaa kwa kipindi cha mwaka mmoja ikisubiri Bi Waiguru kufika kortini kutoa ushahidi. Bi Waiguru alikuwa shahidi wa kutegemewa,” alisema Bi Micheni. Hakimu huyo alieleza masikitiko yake sababu Bi Waiguru alikosa kufika kortini kutoa ushahidi ilhali afisa mkuu wa uchunguzi wa kesi hiyo Bw Patrick Magwanja, alieleza mahakama Gavana huyu ndiye alifichua kwamba pesa zilikuwa zimeibwa NYS na kwamba afisa aliyekuwa na mamlaka ya kusimamia pesa kupitia mtandao wa IFMIS Bw Harake alikuwa amepokea vitisho. Bw Magwanja alisema washukiwa walikuwa wakiongeza sufuri kadhaa katika vyeti vya kudai malipo ya huduma zilizokuwa zimetolewa kwa NYS. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  